**О Б Щ И Н С К И С Ъ В Е Т - К А Р Л О В О**

 **Р Е Ш Е Н И Е**

 **№ 1110**

 ВЗЕТО С ПРОТОКОЛ **№ 44**  ОТ ЗАСЕДАНИЕ НА ОБЩИНСКИ

 СЪВЕТ КАРЛОВО, ПРОВЕДЕНО НА **10.09.2018 година**

**ОТНОСНО: Поемане на дълг по реда на Закона за общинския дълг, на основание чл. 21, ал. 1, т. 6, т. 8 и т. 10 от Закона за местното самоуправление и местната администрация, във връзка с чл. 3, т. 2 и чл. 4, т. 1 и т. 2, и чл. 17 от Закона за общинския дълг.**

**ПО ПРЕДЛОЖЕНИЕ НА: д-р Емил Станев Кабаиванов -**

 **Кмет на Община Карлово**

 На основание чл. 21, ал. 1, т. 6, т.8 и т.10 от Закона за местното самоуправление и местната администрация /ЗМСМА/, във връзка с чл.3, т.2 и чл.4, т.1 и т.2 и чл.17 от Закона за общинския дълг, предвид изложеното в предложение № 93-00-2181 от 30.08.2018 г., Общински съвет Карлово

**Р Е Ш И :**

Дава съгласие Община Карлово да поеме общински дълг, при следните условия:

**1.** Максимален размер на дълга – 1 173 891.77лв. (един милион сто седемдесет и три хиляди осемстотин деветдесет и един лева и седемдесет и седем стотинки)

 **2.** Валута на дълга – лева (BGN)

 **3.** Вид на дълга – дългосрочен дълг, поет с договор за общински заем

 **4.** Условия за погасяване:

* Срок на погасяване – до 120 месеца, считано от датата на подписване на договора за кредит, с възможност за предсрочно погасяване изцяло или на части, без такса за предсрочно погасяване;
* Източници за погасяване на главницата – от собствени бюджетни средства;
* Максимален лихвен процент – шестмесечен EURIBOR плюс максимална надбавка от 4.083 %;
* Други такси, наказателни лихви, неустойки и разноски – съгласно ценовата политика на Фонд ФЛАГ и Управляващата банка.

 **5.** Начин на обезпечение на кредита:

* + Учредяване на залог върху настоящи и бъдещи парични вземания, представляващи настоящи и бъдещи приходи на Община Карлово, по чл. 45, ал. 1, т. 1, букви от „а“ до „ж“ от Закон за публичните финанси и бюджетните взаимоотношения на Община Карлово по чл. 52, ал. 1, т. 1, букви „а“ и „б“ от Закона за публичните финанси, включително и тези, постъпващи по банкова сметка, вземанията за наличностите по която, настоящи и бъдещи, също са обект на особен залог;

 **6.** На основание чл. 124, ал.2 от Закона за публичните финанси и чл. 37, ал. 2 от Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на община Карлово - отпускане на дългосрочният банков кредит да се отрази в бюджета на Общината за 2018 г., както следва:

* + Увеличава стойността на & 83-72 "Получени дългосрочни заеми от други лица в страната" с 540 420.19 /петстотин и четиридесет хиляди четиристотин и двадесет лева и деветнадесет стотинки/ лева;
	+ Намаляване стойността на & 62-02 "Предоставени трансфери между бюджети и сметки за средства от ЕС" с 540 420.19 /петстотин и четиридесет хиляди четиристотин и двадесет лева и деветнадесет стотинки/ лева.

 **7.** Възлага и делегира права на Кмета на Община Карлово да подготви искането за кредит, да го подаде в офиса на ФОМСБ – ФЛАГ ЕАД, да подпише договора за кредит и договорите за залог, както и да извърши всички останали необходими правни и фактически действия за изпълнение на решението по т. 1.

 **МОТИВИ:** В програмен период 2007 – 2013 г., Община Карлово изпълни редица проекти финансирани от Оперативна програма „Околна среда 2007 – 2013 г.“ и Оперативна програма „Регионално развитие 2007 – 2013 г.“, свързани с благоустрояването на гр. Карлово, развитие на туризма и изграждане на пречиствателна станция за отпадни води. При изпълнението на тези проекти трябваше да бъде осигурен собствен финансов принос, тъй като сключените договори за безвъзмездна финансова помощ с Управляващите органи на Оперативните програми го изискваха. За осигуряването на тези средства бяха сключени три договора с „Фонд за органите на местното самоуправление в България – ФЛАГ“ ЕАД за дългосрочно кредитиране на Община Карлово по три проекта:

1. „Създаване на туристически комплекс „Старинно Карлово“;

**2.** „Доизграждане и модернизация на ГПСОВ и канализационна мрежа в гр. Карлово“;

**3.** „Зелена и достъпна среда в град Карлово“.

Във връзка с реализирането на инвестиционната програма на Община Карлово през програмния период 2014 – 2020 г., която включва както проекти финансирани от Оперативна програма „Региони в растеж 2014 - 2020 г.“, така и от „Програмата за развитие на селските райони 2014 – 2020 г.“, и от Оперативна програма „Околна среда 2014 – 2020 г.“; беше отправена препоръка от страна на Фонд ФЛАГ, Община Карлово да преструктурира и рефинансира задълженията си към Фонда за програмния период 2007 – 2013 г., тъй като това ще облекчи бъдещите погасявания по кредити, след като предстоят реализирането на редица проекти през новия програмен период.

Към настоящия момент Община Карлово има задължения към Фонд ФЛАГ в размер на 633 471.58лв.

По отношение изпълнението на инвестиционната програма на Община Карлово през програмния период 2014 – 2020 г., и успешното й приключване, са необходими средства за собствен финансов принос в размер на 540 420.19 лева, които също ще бъдат осигурени от Фонд ФЛАГ.

 Във връзка с предложението, относно поемане на дълг, направено по реда на Закона за общинския дълг, на основание чл. 21, ал. 1, т.6, т. 8 и т. 10 от Закона за местното самоуправление и местната администрация, във връзка с чл. 3, т. 2 и чл. 4, т. 1 и т. 2, и чл. 17 от Закона за общинския дълг=

 **ПРЕДСЕДАТЕЛ на**

 **Общински съвет Карлово:**

 **инж. ТЕОДОР ШОЙЛЕКОВ**